Honda soos ons hom leer ken hetDie nuwe Honda Civic RS Honda het oor die afgelope dekade in Suid-Afrika stelselmatig ŉ paar verkeerde besluite geneem wat stuk vir stuk sy handelsmerk se goeie naam skade aangedoen het. Ek voel dit was die invoeging van goedkoper modelle uit die Indiese mark. Já, dit was lekker om “bekostigbare” Hondas te sien, maar die kool was nie die sous werd nie. Honda geniet wel ŉ sterk naam vir betroubaarheid in Suid-Afrika en wanneer dit by die Civic kom, was die produk voorwaar luuks! Honda het pas sy 11de generasie Honda Civic in Suid-Afrika bekendgestel. Wat ons aanvanklik leer ken het as Ballade is in sekere markte ŉ Civic. By ons was die luikrug ŉ Civic – en die sedan ŉ Ballade. Ons het later ook net gepraat van ŉ Civic. Die eerste Ballade waarmee ek te doen gekry het, was my stiefma se tweedegenerasie-Ballade. ŉ Rooi 1.3 wat soos ŉ windhond geloop het. Regtig ŉ puik kar. Die Honda Civic 1.8-VXi is in 2007 as Suid-Afrika se Motor van die Jaar gekroon, maar hierna het Honda se vlammetjie bietjie verdof. Die enigste Honda-produk wat my in die afgelope 10 jaar beïndruk het, was die Civic Type R. Dit is ŉ asemrowende warmluikrug met ŉ bomklapper onder die kap. Dit is in ŉ stadium as die bes hanterende voorwielaangedrewe motor in die wêreld aangewys. Nou is dit tyd vir die nuutste Civic en dié keer is dit ŉ sedanmotor. Die pragtige lyne en mooi proporsies beïndruk dadelik. Ons kry nou die RS-model in Suid-Afrika, en ek hou van die effens sportiewe voorkoms. Aan die binneruim is lieflik gemaklike sitplekke en enorme beenruimte vir die agterste passasiers. Die paneelbord se uitleg en bestuursposisie laat mens dink aan die beste van die beste sedanmotors oor die afgelope jare. Só moet ŉ kar mos voel. Onder die blik skuil ŉ magdom veiligheidstelsels, en elke luuksheid is hier. Selfs die resolusie op die groot raakskerm is indrukwekkend teenoor wat Honda tot nou toe gebied het. Onder die kap is ŉ puik 1.5-viersilinderturbopetrolenjin met Honda se VTEC-stelsel. Die krag word aan die voorwiele deur palwisseltransmissie (CVT) gestoot, en selfs dit is ŉ openbaring. Ek is nie ŉ groot liefhebber daarvan nie, maar dié een kwyt hom puik van sy taak. Dit help ook om die brandstofverbruik lekker laag te hou wanneer mens nie soos ŉ mamparra jaag nie. Die enjin bied 131 kW en 240 Nm. Ons het in ŉ stadium 6,5 ℓ/100 km gesien op ons toetsroete … baie goed vir die kragsyfer. Op die pad is waar die Civic tot sy eie reg kom. Hy toer lieflik soepel, sonder bakrol en baie stil. Dis presies hoe ŉ sedanmotor moet voel. Hy is haastig wanneer jy dit benodig én lig op brandstof wanneer jy dit benodig, het lekker beenruimte en ŉ groot kattebak. Daar is net een vlieg in die salf – sy prys. Die Civic lyk só: 5 jaar/90 000 km- diensplan Ons sal weer tyd met die Honda Civic deurbring en hom dán met sy mededingers vergelyk.